Diari Oficial de la Generalitat Valenciana


Sumari del DOGV 5621, del 18-10-2007 (2007/12096)

RESOLUCIÓ de 15 d'octubre de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del Conveni marc de col·laboració entre la Conselleria de Sanitat i Grup RTVV per a la promoció i difusió dels avanços científics en matèria de sanitat.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5621

Data del DOGV
:   18-10-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/12994


Data del document
:   15-10-2007

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Sanitat
    * cooperació administrativa
    * televisió
    * campanya de sensibilització

RESOLUCIÓ de 15 d'octubre de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del Conveni marc de col·laboració entre la Conselleria de Sanitat i Grup RTVV per a la promoció i difusió dels avanços científics en matèria de sanitat. [2007/12113]  
La conselleria de Sanitat i el Grup RTVV han subscrit, després de la tramitació prèvia reglamentària, el 17 de setembre de 2007, el Conveni marc de col·laboració per a la promoció i difusió dels avanços científics en matèria de sanitat, i en compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis amb el número 1303/2007, i que figura com a annex d'esta resolució.  
València, 15 d'octubre de 2007.- El director general de Relacions amb les Corts i Secretariat del Consell: Ángel Mompó Romero.  
Conveni marc de col·laboració entre la conselleria de Sanitat i el Grup RTVV per a la promoció i difusió dels avanços científics en matèria de sanitat  
València, 17 de setembre de 2007  
Reunits  
D'una banda, la conselleria de Sanitat, amb domicili al carrer Misser Mascó, 31, de València, CIF F2737983H, representada en este acte pel conseller, Manuel Cervera Taulet, expressament facultat per a este acte per l'Acord del Consell de 14 de setembre de 2007 (en avant, la conselleria).  
I, de l'altra banda, l'entitat pública Radiotelevisió Valenciana, amb domicili al polígon d'accés a Ademús, s/n, CIF K2943483H, representada pel director general, Pedro García Gimeno (en avant, grup RTVV).  
Les parts reconeixen mútuament i recíprocament la consideració amb què cada una intervé, amb capacitat legal i d'obrar necessàries i suficients per a l'atorgament d'este conveni, i  
Exposen  
I. La conselleria té entre els seus objectius prioritaris la promoció de la salut i la prevenció de malalties, el foment d'hàbits de vida saludables i la promoció i divulgació dels avanços científics en matèria de sanitat.  
II. Les parts són conscients de la importància dels mitjans de comunicació en la transmissió i divulgació d'informació d'interés general.  
III. Segons els principis generals regulats en la Llei de Creació de Radiotelevisió Valenciana, que marquen l'activitat dels mitjans de comunicació de la Generalitat prestadors del servici públic, el grup RTVV desitja col·laborar amb la conselleria a fi d'aconseguir la difusió de l'obra científica de personalitats del món de la medicina i de la investigació.  
IV. Per a aconseguir l'èxit dels objectius assenyalats abans i amb la finalitat de divulgar entre la població valenciana els grans èxits i avanços en matèria de salut pública, les entitats que representen ambdós compareixents acorden formalitzar este acord d'acord amb les clàusules següents.  
Clàusules  
Primera. L'objecte d'este acord és la col·laboració mútua entre la conselleria i el grup RTVV per a produir i emetre documentals d'interés general que tinguen com a finalitat la divulgació dels avanços científics en matèria sanitària.  
Segona. Les parts es comprometen a prestar mútuament l'assessorament i l'assistència tècnica necessària per a la producció i l'emissió de les obres divulgatives.  
Tercera. El grup RTVV farà constar, per mitjà d'una menció, la col·laboració de la conselleria en els títols de crèdit de les obres.  
Quarta. Els projectes els han d'aprovar la conselleria i el grup RTVV, de comú acord.  
Cinquena. Cada projecte de producció en el marc d'este conveni es s'ha de concretar en un document a banda i ha de contindre els aspectes més rellevants de l'acord, com ara:  
- Definició de l'objectiu que perseguix.  
- Descripció del projecte.  
- Mitjans materials i humans que requerisca el programa.  
- Responsables del projecte.  
- Regulació de la propietat intel·lectual que es derive de l'acord concret.  
- Forma d'identificació de la participació de la conselleria en el projecte.  
Sisena. Este acord de col·laboració té un termini de vigència d'un any a partir de la signatura. Es pot prorrogar de forma expressa.  
I, com a mostra de conformitat, les parts signen este document al lloc i en la data expressats en l'encapçalament.   
Per Grup RTVV. Pedro García Gimeno.  
Per la conselleria. Manuel Cervera Taulet.